# MUTARAMA

### MUTARAMA 1 IgITONDO

Kimwe cyo nibagirwa ibiri inyuma, ngasingira ibiri imbere… ngo mpabwe ingororano zo guhamagara kw'Imana muri Kristo Yesu kwavuye mu ijuru.

Data, abo wampaye ndashaka ko aho ndi na bo bahabana nanjye, ngo babone ubwiza bwanjye wampaye, kuko wankunze isi itararemwa. - Kuko nzi uwo nizeye uwo ari we, kandi nzi neza yuko abasha kurinda ikibitsanyo namubikije kugeza kuri urya munsi. - Uko Iyatangiye umurimo mwiza muri mwe izawurangiza rwose, kugeza ku munsi wa Yesu Kristo.

Ntimuzi yuko mu birori abasiganwa biruka bose, ariko ugororerwa akaba umwe? Namwe abe ari ko mwiruka kugira ngo mugororerwe. Umuntu wese urushanwa yirinda muri byose. Abandi bagenzereza batyo kugira ngo bahabwe ikamba ryangirika, naho twebwe tugenzereza dutyo kugira ngo duhabwe iritangirika. - Twiyambure ibituremerera byose n'icyaha kibasha kutwizingiraho vuba, dusiganirwe aho dutegekwa twihanganye dutumbira Yesu wenyine.

Fil 3.13, 14; Yh. 17.24; 2 Tim. 1.12, Fil. 1.6; 1 Kor. 9.24-25; Heb 12.1-2

### MUTARAMA 1 UmugorOBA

Uwiteka ubwe azakujya imbere, azabana nawe ntazagusiga, ntazaguhāna.

Ubwawe nutajyana natwe ntudukure ino. - Uwiteka, nzi ko inzira y'umuntu itaba muri we, ntibiri mu muntu ugenda kwitunganiriza intambwe ze.

Iyo intambwe z'umuntu zikomejwe n'Uwiteka, akishimira inzira ye, naho yagwa ntazarambarara, kuko Uwiteka amuramije ukuboko kwe.

Ariko none ndi kumwe nawe iteka, umfashe ukuboko kw'iburyo. Uzanyoboza ubwenge bwawe, kandi hanyuma uzanyakirane icyubahiro. - Menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi, cyangwa uburebure bw'igihagararo, cyangwa uburebure bw'ikijyepfo, cyangwa ikindi cyaremwe cyose, bitazabasha kudutandukanya n'urukundo rw'Imana ruri muri Kristo Yesu Umwami wacu.

Ivug. 31.8; Kuv. 33.15; Yer. 10.23; Zab. 37.23-24; Zab. 73.23-24; Rom. 8.38-39

### MUTARAMA 2 IgITONDO

Nimuririmbire Uwiteka indirimbo nshya.

Muririmbishirize Imana ijwi rirenga ni yo mbaraga zacu, muvugirize Imana ya Yakobo impundu. Muririmbe indirimbo muvuze ishako, mucurange inanga nziza na nebelu. -Kandi yashyize indirimbo nshya mu kanwa kanjye, ni yo shimwe ry'Imana yacu, benshi bazabireba batinye, biringire Uwiteka.

Nuko komera ushikame, ntutinye kandi ntukuke umutima, kuko Uwiteka Imana yawe iri kumwe nawe aho uzajya hose. - Kwishimana Uwiteka ari zo ntege zanyu. – Pawulo… ashima Imana, ashyitsa agatima mu nda.

Kuko muzi yuko igihe cyo gukanguka gisohoye rwose. Dore agakiza kacu karatwegereye kuruta igihe twizereye. Ijoro rirakuze burenda gucya. Nuko twiyambure imirimo y'umwijima, twambare intwaro z'umucyo. Tugendane ingeso nziza nk'abagenda mu mucyo, tutagira ibiganiro bibi, tudasinda, tudasambana, tudakora iby'isoni nke, tudatongana kandi tutagira ishyari. Ahubwo mwambare Umwami Yesu Kristo, kandi ntimuhe urwaho imibiri yanyu ngo ibone uko ikora ibyo yifuza.

Ezayi 42.10; Zab. 81.2-3; Zab. 40.4; Yoz. 1.9; Neh. 8.10; Intu. 28.15; Rom. 13.11-14

### MUTARAMA 2 KURUGOBA

Gusenga kwanjye gushyirwe imbere yawe nk'umubavu, no kumanika amaboko yanjye kube nk'igitambo cya nimugoroba.

Kandi uzabāze igicaniro cyo koserezaho imibavu… Ucyegereze umwenda ukingiriza ya sanduku y'Ibihamya, kibe imbere y'intebe y'ihongerero iri hejuru y'ibyo Bihamya, aho nzajya mbonanira nawe. Aroni ajye acyoserezaho imibavu y'ikivange uko bukeye mu gitondo… Kandi nimugoroba uko Aroni agiye gukongeza ayo matabaza, ajye ayosa ibe imibavu itavaho, iri imbere y'Uwiteka mu bihe byanyu byose.

Ni cyo gituma abasha gukiza rwose abegerezwa Imana na we, kuko ahoraho iteka ngo abasabire. - Umwotsi w'umubavu uva mu kuboko kwa marayika, uzamukana imbere y'Imana n'amashengesho y'abera.

Namwe mwubakwe nk'amabuye mazima kugira ngo mube inzu y'umwuka, n'ubwoko bw'abatambyi bwera bwo gutamba ibitambo by'umwuka bishimwa n'Imana ku bwa Yesu Kristo.

Musenge ubudasiba.

Zab. 141.2; Kuv. 30.1, 6-7, 8; Heb. 7.25; Ibyah 8.4; 1 Pet. 2.5; 1 Tes. 5.17

### MUTARAMA 3 IGITONDO

Abashorerera mu nzira igororotse, kugira ngo bagere mu mudugudu wo kubamo.

Ubwo bwoko yabubonye mu gihugu kidaturwamo, mu butayu butarimo abantu iwabo w'inyamaswa zihūma, arabugota arabukuyakuya, aburinda nk'imboni y'ijisho rye. Nk'uko ikizu gikangura ibyana byacyo, kigahungiriza amababa hejuru yabyo, kigatanda amababa kikabijyana, kikabiheka ku mababa yacyo, ni ko Uwiteka yari umuyobora wabwo wenyine, nta mana y'inyamahanga yari kumwe na bwo. - Nkabageza mu za bukuru, ndi We. Muzarinda imvi ziba uruyenzi nkibaheka, ni jye waremye, ni jye uzaheka. Ni koko nzaheka kandi nzajya nkiza.

Asubiza intege mu bugingo bwanjye, anyobora inzira yo gukiranuka ku bw'izina rye. Naho nanyura mu gikombe cy'igicucu cy'urupfu, sinzatinya ikibi cyose kuko ndi kumwe nawe, inshyimbo yawe n'inkoni yawe ni byo bimpumuriza.

Uwiteka azajya akuyobora, azahaza ubugingo bwawe mu bihe by'amapfa, azakomeza amagufwa yawe. Uzamera nk'urutoki rwuhirwa, kandi uzaba nk'isōko y'amazi idakama. - Kuko iyi Mana ari Imana yacu iteka ryose, ni yo izatuyobora kugeza ku rupfu. -Umwigisha uhwanye na yo ni nde?

Zab. 107.7; Ivug. 32.10-12; Ezayi 46.4; Zab. 23.3-4; Ezayi 58.11; Zab. 48.15; Yobu. 36.22

### MUTARAMA 3 KURUGOBA

Urashaka ko nkugirira nte? … Databuja, ndashaka guhumuka.

Hwejesha amaso yanjye, kugira ngo ndebe ibitangaza byo mu mategeko yawe.

Abungura ubwenge ngo basobanukirwe n'ibyanditswe. -Umufasha ari we Mwuka Wera, uwo Data azatuma mu izina ryanjye ni we uzabigisha byose, abibutse ibyo nababwiye byose. -Gutanga kose kwiza n'impano yose itunganye rwose ni byo biva mu ijuru, bimanuka bituruka kuri Se w'imicyo udahinduka.

Ngo Imana y'Umwami wacu Yesu Kristo, ari yo Data wa twese w'icyubahiro, ibahe umwuka w'ubwenge no guhishurirwa bitume muyimenya, ngo amaso y'imitima yanyu abone uko ahweza mumenye ibyo mwiringizwa n'Iyabahamagaye, mumenye n'ubutunzi bw'ubwiza bw'ibyo azaraga abera, 19mumenye n'ubwinshi bw'imbaraga zayo butagira akagero, izo iha twebwe abizeye nk'uko imbaraga z'ububasha bwayo bukomeye ziri.

Lk. 18.41; Zab. 119.18; Lk. 24.45; Yh. 14.26; Yak. 1.17; Ef. 1.17-19

### MUTARAMA 4 IJITONDO

Mutaragera mu buruhukiro na gakondo Uwiteka Imana yanyu ibaha.

Aha hatari uburuhukiro bwanyu. - Nuko rero, ku bw'ibyo haracyariho uburuhukiro bw'isabato bubikiwe abantu b'Imana. - Hirya y'umwenda ukingiriza Ahera cyane, aho Yesu yatwinjiriye atubanjirije.

Mu rugo rwa Data harimo amazu menshi: iyaba adahari mba mbabwiye, kuko ngiye kubategurira ahanyu. Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo. - Mbane na Kristo, kuko ari byo birushaho kumbera byiza cyane.

Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize. - Aho ni ho abanyabyaha bareka kurenganya, aho ni ho abarushye baruhukira.

Mwibikire ubutunzi mu ijuru… kuko aho ubutunzi bwawe buri ari ho n'umutima wawe uzaba. - Mujye muhoza umutima ku biri hejuru atari ku biri mu si.

Ivug. 12.9; Mika 2.10; Heb. 6.19-20; Yh. 14.2-3; Fil. 1.23; Ibyah. 21.4; Yobu. 3.17; Mt. 6.20-21; Kol. 3.2

### MUTARAMA 4 KURUGOBA

Wa rupfu we, kunesha kwawe kuri he? Wa rupfu we, urubori rwawe ruri he?

Ibyaha ni byo rubori rw'urupfu. - Ahubwo none abonetse rimwe gusa ku mperuka y'ibihe, kugira ngo akuzeho ibyaha kwitamba. Kandi nk'uko abantu bagenewe gupfa rimwe hanyuma yaho hakaza urubanza, ni ko na Kristo amaze gutambwa rimwe ngo yishyireho ibyaha bya benshi, azaboneka ubwa kabiri atazanywe no kwitambira ibyaha, abonekerere abamutegereza kubazanira agakiza.

Nuko rero nk'uko abana bahuje umubiri n'amaraso, ni ko na we ubwe yahuje ibyo na bo, kugira ngo urupfu rwe aruhinduze ubusa ufite ubutware bw'urupfu ari we Satani, abone uko abātūra abahoze mu bubata bwo gutinya urupfu mu kubaho kwabo kose.

Jyeweho maze kumera nk'ibisukwa ku gicaniro, igihe cyo kugenda kwanjye gisohoye. Narwanye intambara nziza, narangije urugendo, narinze ibyo kwizera. Ibisigaye mbikiwe ikamba ryo gukiranuka.

1 Kor. 15.55; 1 Kor. 15.56; Heb. 9.26-28; Heb. 2.14-15; 2 Tim. 4.6-8

### MUTARAMA 5 IGITONDO

Twebwe ubwo twizeye twinjira muri ubwo buruhukiro.

Bahora birushya bakora ibibi. - Mbona irindi tegeko ryo mu ngingo zanjye, rirwanya itegeko ry'ibyaha ryo mu ngingo zanjye. Yemwe, mbonye ishyano! Ni nde wankiza uyu mubiri untera urupfu?

Mwese abarushye n'abaremerewe, nimuze munsange ndabaruhura. - Nuko rero ubwo twatsindishirijwe no kwizera, dufite amahoro ku Mana ku bw'Umwami wacu Yesu Kristo, wadushyikirije ubu buntu dushikamyemo ku bwo kwizera, *ngo tubone uko* twishimira ibyiringiro byo kuzabona ubwiza bw'Imana.

Kuko uwinjiye mu buruhukiro bwayo na we aba aruhutse imirimo ye. - Mboneke ko ndi muri we ntafite gukiranuka kwanjye kuva mu mategeko, ahubwo mfite ukuzanwa no kwizera Kristo. - Uku ni ko kuruhuka mureke urushye aruhuke, aho ni ho buruhukiro.

Heb. 4.3; Yer. 9.4; Rom. 7.23-24; Mt. 11.28; Rom. 5.1-2; Heb. 4.10; Fil. 3.9; Ezayi 28.12

### MUTARAMA 5 KURUGOBA

Uwiteka, shyira umurinzi imbere y'akanwa kanjye, rinda umuryango w'iminwa yanjye.

Uwiteka, wagumya kwibuka ibyo dukiranirwa? - Bagomeye Umwuka w'Uwiteka, bituma Mose avugisha akanwa ke ibidakwiriye.

Ikijya mu kanwa si cyo gihumanya umuntu, ahubwo ikiva mu kanwa ni cyo kimuhumanya.

Uneguranira mu byongorerano atandukanya incuti z'amagara. - Habaho uwihutira kuvuga amagambo yicana nk'inkota, ariko ururimi rw'umunyabwenge rurakiza. Ikivuzwe cy'ukuri kiraramba, ariko iby'ururimi rubeshya bishira vuba. - Ururimi rwo nta muntu wabasha kurumenyereza rwose, ni ububi budatuza, rwuzuye ubusagwe bwica… mu kanwa kamwe havamo gushima no kuvuma. Bene Data, ibyo ntibikwiriye kumera bityo.

None mwiyambure ibi byose: umujinya n'uburakari, n'igomwa no gutukana, kandi ntihakagire amagambo ateye isoni aturuka mu kanwa kanyu. Ntimukabeshyane ubwo mwiyambuye umuntu wa kera n'imirimo ye. - Icyo Imana ishaka ni iki: ni ukwezwa kwanyu. - Mu kanwa kabo ntihabonetsemo ibinyoma.

Zab. 141.3; Zab. 130.3; Zab. 106.33; Mt. 15.11; Imig. 16.28; Imig. 12.18-19; Yak. 3.8, 10; Kol. 3.8-9; 1 Tes. 4.3 Ibiah. 14.5

### MUTARAMA 6 IGITONDO

Ubwiza bw'Uwiteka Imana yacu bube kuri twe, kandi udukomereze imirimo y'intoki zacu, nuko imirimo y'intoki zacu uyikomeze.

Maze kwamamara kwawe kugera mu mahanga bitewe n'ubwiza bwawe kuko bwari buhebuje, bwunguwe n'icyubahiro cyanjye naguhaye. Ni ko Umwami Uwiteka avuga. - Ariko twebwe twese ubwo tureba ubwiza bw'Umwami, tubureba nko mu ndorerwamo mu maso hacu hadatwikiriye, duhindurirwa gusa na we tugahabwa ubwiza buruta ubundi kuba bwiza, nk'ubw'Umwami w'Umwuka. - Umwuka w'ubwiza aba kuri mwe, ari we Mwuka w'Imana.

Hahirwa uwubaha Uwiteka wese, akagenda mu nzira ze. Kuko uzatungwa n'imirimo y'amaboko yawe, uzajya wishima, uzahirwa. - Imirimo yawe yose uyiharire Uwiteka, ni ho imigambi yawe izakomezwa.

Mube ari ko musohoza agakiza kanyu mutinya, muhinda imishyitsi, kuko Imana ari yo ibatera gukunda no gukora ibyo yishimira. - Umwami wacu Yesu Kristo ubwe, n'Imana Data wa twese yadukunze ikaduha ihumure ry'iteka ryose n'ibyiringiro byiza, ku bw'ubuntu bwayo ihumurize imitima yanyu, ibakomereze mu mirimo yose myiza n'amagambo yose meza.

Zab. 90.17; Ezek. 16.14; 2 Kor. 3.18; 1 Pet. 4.14; Zab. 128.1-2; Imig. 16.3; Fil. 2.12-13; 2 Tes. 2.16-17

### MUTARAMA 6 KURUGOBA

Nuko intumwa ziteranira aho Yesu ari, zimubwira ibyo zakoze byose.